स्विस रसायनज्ञ और टेक्सटाइल इंजीनियर जैक्स एडविन ब्रेंडेंबर्गर एक रेस्टोरेंट में बैठे थे। उनके सामने बैठे एक ग्राहक ने शराब की बॉटल गिरा दी। इससे टेबिल क्लाथ खराब हो गया। यहीं उनके मन में विचार उठा कि उन्हें कपड़े पर एक साफ फिल्म लगाने का कोई तरीका खोजना है जिससे कपड़ा वाटर प्रूफ बन जाए और वह खराब होने से बच जाए। वे अपनी प्रयोगशाला गये और प्रयोग करने लगे। एक प्रयोग में उन्होंने विस्कोस नामक द्रव कपड़े पर लगाया। लेकिन प्रयोग असफल रहा। हालांकि कपड़ा सख्त और खस्ता हो गया। पर ध्यान से देखने पर उन्हें पता चला कि उस कपड़े पर बनी पारदर्शी परत को आसानी से निकाला जा सकता है। उनकी आँखों में चमक आई क्योंकि इस फिल्म के कई दूसरे उपयोग हो सकते हैं। उन्होंने इसकी 1908 में मशीन विकसित कर शीट्स तैयार की। इसे सेलोफेन के नाम से पुकारा गया। इस तरह खोजने क्या निकले थे और खोज क्या लिया!